EUROOPAN KOMISSIO Bryssel 7.3.2017 COM(2017) 118 final KOMISSION KERTOMUS EUROOPAN PARLAMENTILLE JA NEUVOSTOLLE bensiinihöyryn talteenotto-ohjelman toisesta vaiheesta, joka koskee moottoriajoneuvojen polttoainetäydennyksen yhteydessä huoltoasemilla tapahtuvaa talteenottoa, 21 päivänä lokakuuta 2009 annetun Euroopan parlamentin ja neuvoston direktiivin 2009/126/EY 7 artiklan mukaisesti



Sisällys 1.Johdanto 2.VOC II direktiivi 2.1.Miten direktiivi vaikuttaa? 2.2.Mitkä ovat keskeiset toimet? 2.3.Mukauttaminen tekniikan kehitykseen 3.VOC II direktiivin täytäntöönpano 3.1.Yleinen saattaminen osaksi kansallista lainsäädäntöä ja täytäntöönpano 3.2.Direktiivin 7 artiklassa tarkoitettu täytäntöönpanon tarkastelu 3.2.1.Vuotuinen raja-arvo 100 m³ 3.2.2.Käytönaikaisten vaatimusten noudattaminen 3.2.3.Automaattiset seurantalaitteet 4.VOC II direktiivin arviointi 4.1.Tausta 4.2.Tulos 5.Päätelmät



1.Johdanto

Bensiinin varastointi ja jakelu on haihtuvien orgaanisten yhdisteiden (VOC) ilmapäästöjen lähde. Niistä muodostuu myöhemmin troposfäärin otsonia (maanpintaotsonia), kasvihuonekaasua, joka aiheuttaa terveysongelmia ja vahingoittaa kasveja (ja vähentää siten satoja). Joillakin VOC-yhdisteillä, kuten bentseenillä ja tolueenilla, on myös haitallisia ominaisuuksia, esimerkiksi krooninen tai välitön myrkyllisyys. Bensiinin varastoinnista ja jakelusta aiheutuvia VOC-päästöjä pyritään vähentämään seuraavalla kahdella toisiaan täydentävällä direktiivillä: Direktiivi 94/63/EY koskee bensiinin varastoinnista ja sen jakelusta varastoalueilta huoltoasemille aiheutuvien haihtuvien orgaanisten yhdisteiden (VOC) päästöjä (VOC I -direktiivi) ja kattaa jalostamot ja bensiinin jakelun huoltoasemille, ja direktiivi 2009/126/EY koskee moottoriajoneuvojen polttoainetäydennyksen yhteydessä huoltoasemilla tapahtuvaa bensiinihöyryn talteenottoa (VOC II -direktiivi). VOC II -direktiivin 7 artiklassa edellytetään, että komissio tarkastelee direktiivin täytäntöönpanoa (erityisesti tiettyjä teknisiä kysymyksiä) ja ilmoittaa tarkastelun tuloksista Euroopan parlamentille ja neuvostolle. Tiedonannoissaan Sääntelyn toimivuus ja tuloksellisuus (REFIT): Tulokset ja jatkotoimet sekä Sääntelyn toimivuutta ja tuloksellisuutta koskeva ohjelma (REFIT): Tilanne ja näkymät komissio ilmoittaa, että se käynnistää kummankin VOC-direktiivin arvioinnin. Päätettiin, että tehokkainta olisi toteuttaa VOC II direktiivin täytäntöönpanon tarkastelu ja kahden VOC-direktiivin arviointi samaan aikaan. Tarkastelun ja arvioinnin kaikki yksityiskohdat esitetään komission yksiköiden valmisteluasiakirjassa (SWD(2017) 65), joka koskee seuraavien kahden direktiivin REFIT-arviointia: bensiinin varastoinnista ja sen jakelusta varastoalueilta huoltoasemille aiheutuvien haihtuvien orgaanisten yhdisteiden (VOC) päästöjen torjuntaa koskeva direktiivi 94/63/EY ja bensiinihöyryn talteenotto-ohjelman toista vaihetta, joka koskee moottoriajoneuvojen polttoainetäydennyksen yhteydessä huoltoasemilla tapahtuvaa talteenottoa, koskeva direktiivi 2009/126/EY. Yksityiskohtaisia tietoja on myös työn tukemiseksi teetetyssä tutkimuksessa. Raportissa keskitytään täytäntöönpanon tarkastelun tuloksiin ja VOC II direktiivin arvioinnin jatkotoimiin. 2.VOC II direktiivi 2.1.Miten direktiivi vaikuttaa? VOC II direktiivillä varmistetaan, että haitallinen bensiinihöyry, jota muuten pääsisi ilmaan moottoriajoneuvojen polttoainetäydennyksen yhteydessä, otetaan talteen. Lopulta kaikki EU:ssa olevat bensiinipumput (lukuun ottamatta huoltoasemia, joissa jaeltavan bensiinin määrä on erittäin pieni) on varustettava niin, että kyseinen höyry otetaan talteen. 2.2.Mitkä ovat keskeiset toimet? Direktiiviä sovelletaan uusiin huoltoasemiin ja niihin, joissa on tehty merkittäviä muutostöitä, jos jaeltavan bensiinin määrä on yli 500 m3 vuodessa tai jaeltavan bensiinin määrä on yli 100 m3 vuodessa ja huoltoasema sijaitsee asuintilan alla (3 artiklan 1 ja 2 kohta). Direktiivissä niitä vaaditaan asentamaan bensiinihöyryn talteenotto-ohjelman toisen vaiheen järjestelmä. Suurten huoltoasemien (joissa jaeltavan bensiinin määrä on yli 3 000 m3 vuodessa) on asennettava bensiinihöyryn talteenotto-ohjelman toisen vaiheen järjestelmä vuoden 2018 loppuun mennessä (3 artiklan 3 kohta). Bensiinihöyryn talteenotto-ohjelman toisen vaiheen järjestelmän on varmennettava asianmukaisten teknisten standardien mukaisesti, ja sen talteenottotehokkuuden on oltava vähintään 85 prosenttia (4 artikla). Järjestelmän tehokkuus on testattava vähintään kerran vuodessa, tai vähintään kerran kolmessa vuodessa siinä tapauksessa, että on asennettu automaattinen seurantajärjestelmä (5 artiklan 1 ja 2 kohta). Huoltoaseman, johon on asennettu bensiinihöyryn talteenotto-ohjelman toisen vaiheen järjestelmä, on asetettava jakelulaitteeseen tai sen läheisyyteen kyltti, tarra tai muu ilmoitus, jossa kuluttajille kerrotaan järjestelmän käyttöönotosta (5 artiklan 3 kohta). 2.3.Mukauttaminen tekniikan kehitykseen Direktiivillä 2014/99/EU vahvistettiin VOC II -direktiivin 8 artiklan mukaisesti yhdenmukainen testimenetelmä bensiinihöyryn talteenotto-ohjelman toisen vaiheen järjestelmien tehokkuuden mittaamiseksi ja muutettiin sen 4 ja 5 artiklaa niin, että niissä viitataan standardeihin EN 163211:2013 ja EN 16321-2:2013. 3.VOC II direktiivin täytäntöönpano 3.1.Yleinen saattaminen osaksi kansallista lainsäädäntöä ja täytäntöönpano Direktiivi on saatettu osaksi kansallista lainsäädäntöä kaikissa jäsenvaltioissa, vaikkakin osassa niistä myöhässä. Rikkomusmenettelyt, jotka koskevat kansallisen lainsäädännön osaksi saattamisen myöhästymistä, käynnistettiin maaliskuussa 2012 yhtätoista jäsenvaltiota (Bulgariaa, Italiaa, Itävaltaa, Kreikkaa, Kyprosta, Puolaa, Portugalia, Romaniaa, Ruotsia, Saksaa ja Sloveniaa) vastaan. Yhdeksässä tapauksessa rikkomusmenettely päätettiin vuonna 2012 ja kahdessa muussa tapauksessa vuonna 2013, kun kyseiset jäsenvaltiot olivat ilmoittaneet kaikista kansallisen lainsäädännön osaksi saattamista koskevista toimenpiteistä.

Kaikista EU:n huoltoasemista 72 prosentissa on tällä hetkellä toisen vaiheen järjestelmä. Ottaen huomioon, että vaatimus ei koske pieniä huoltoasemia ja etteivät kaikki täytäntöönpanon määräajat ole päättyneet (ks. 2.2 kohta edellä), näin suuri osuus viittaa siihen, että asiassa on edistytty hyvin. Kuten Kaavio 1 osoittaa, tilanne vaihtelee huomattavasti eri jäsenvaltioissa. 15 jäsenvaltiota on saavuttanut tai ylittänyt keskiarvon 72 prosenttia, muut näyttävät olevan jäljessä niistä. Sidosryhmien vastaukset kuulemisessa osoittavat, että useimmilla jäsenvaltioilla ei ole juurikaan ollut teknisiä kysymyksiä tai tulkintaongelmia direktiivin täytäntöönpanon yhteydessä. Tämän voi selittää se tosiasia, että monella niistä on jo ollut alaa koskevaa lainsäädäntöä. Joitakin yksittäisiä kysymyksiä mainittiin, kuten se, mitä ”merkittävillä muutostöillä” tarkoitetaan. Ne kuitenkin selvitetään keskusteluilla ja kokemusten vaihdolla jäsenvaltioiden kesken. 3.2.Direktiivin 7 artiklassa tarkoitettu täytäntöönpanon tarkastelu Direktiivin 7 artiklassa edellytetään, että komissio tarkastelee erityisesti seuraavia seikkoja: (a)direktiivin 3 artiklan 1 kohdan b alakohdassa ja 2 kohdan b alakohdassa sekä direktiivin 94/63/EY 6 artiklan 3 kohdassa tarkoitettu 100 m3:n vuotuinen raja-arvo; (b)bensiinihöyryn talteenotto-ohjelman toisen vaiheen järjestelmien käytönaikaisten vaatimusten noudattaminen; ja (c)automaattisten seurantalaitteiden tarve. 3.2.1.Vuotuinen raja-arvo 100 m³ Direktiivissä asetetaan velvollisuuksia huoltoasemille, joissa jaeltavan bensiinin määrä on yli 100 m3 vuodessa (3 artiklan 1 ja 2 kohta). Kyseisen raja-arvon alapuolella toimiin liittyvät kustannukset olisivat kohtuuttomia verrattuna mahdollisiin ympäristöhyötyihin. Kuuleminen osoitti, että sidosryhmät pitivät raja-arvoa yleensä asianmukaisena ja katsoivat, että pienille huoltoasemille annettua vapautusta sovelletaan myös EU:n ulkopuolella. Vain seitsemän 45 vastaajasta katsoi, että raja-arvon olisi oltava korkeampi, kun taas kolme jäsenvaltiota ja kolme teollisuuden sidosryhmää vaati alempaa kynnysarvoa. Raja-arvon alentaminen ei kuitenkaan ole mahdollisten päästövähennysten määrä ja aiheutuvat lisäkustannukset huomioon ottaen tällä hetkellä perusteltua. 3.2.2.Käytönaikaisten vaatimusten noudattaminen Direktiivin 4 artiklassa asetetaan laitteistojen tehokkuutta koskevat vähimmäisvaatimukset. Direktiivin 5 artiklassa säädetään tehokkuuden määräaikaistarkastuksista. Arvioinnissa osoitettiin, että kaupallisesti saatavilla olevilla laitteistoilla voidaan saavuttaa 85–95 prosentin talteenottotehokkuus. Niistä järjestelmistä, jotka on asennettu huoltoasemille ennen velvoitteiden voimaantuloa, ei kuitenkaan ole aina ollut mahdollista saada tarvittavia asiakirjoja. Tehokkuuden taso vaihtelee käytännössä riippuen kyseisestä laitteistosta ja siitä, miten sitä käytetään. Siihen vaikuttavat myös ulkoiset tekijät, kuten lämpötila ja polttoaineen koostumus. Yleensä laitteistot toimivat vähimmäisvaatimusten mukaisesti, mutta analyysissä korostettiin myös rutiinitestien (ainakin kerran vuodessa) merkitystä, sillä höyryn ja bensiinin suhde voi helposti poiketa optimiarvoista. Jotkut jäsenvaltiot vaativat myös höyrytiiviyden testausta, mikä ei ole direktiivin mukaan pakollista. 3.2.3.Automaattiset seurantalaitteet Direktiivissä ei vaadita automaattisten seurantalaitteiden käyttöä, mutta siinä säädetään helpotuksista tarkastusten aikatauluun, jos tällaiset laitteet on asennettu (5 artiklan 2 kohta). Automaattiset seurantalaitteet voisivat kuitenkin ehkäistä päästöjen kasvun, esimerkiksi riittämättömän huollon seurauksena (ks. edellinen kohta). Sidosryhmien kuulemisessa kävi ilmi, että automaattisten seurantajärjestelmien käyttö on pakollista kolmessa jäsenvaltiossa, ja niitä on asennettu vähän niissä jäsenvaltioissa, joissa käyttö on vapaaehtoista. Käytön suurimmat esteet ovat korkeat kustannukset ja tiedon puute. Mahdollisuus päästöjen vähentämiseen edelleen lisäämällä seurantajärjestelmien käyttöä EU:ssa vaikuttaa vähäiseltä. Vapaaehtoisuuteen perustuva lähestymistapa on antanut toimialalle tai jäsenvaltioille mahdollisuuden käyttää tällaisia järjestelmiä silloin, kun sen on esimerkiksi kansallisten olosuhteiden perusteella katsottu olevan hyödyllistä.